text: Ny bog af en dansker i tysk uniform
  10 juni 2011 kl. 12.45
  Jens Berg har skrevet sin personlige historie om at være en dansker i tysk uniform under 2. Verdenskrig.
  Bogen hedder ?Fanget på østfronten? og fortæller Jens Bergs dramatiske historie om modgang, lidelse og fangenskab. Men det er også en fortælling om håb og medmenneskelig respekt og forståelse midt i et inferno af krig og ødelæggelse.
  
  Tvunget til at arbejde for Hitler
  Jens Berg var kun 19 år gammel, da han blev indkaldt til tysk krigstjeneste. Ved 2. Verdenskrigs begyndelse blev han sammen med hundredvis af andre unge danske mænd fanget på den forkerte side af den dansk-tyske grænse. 
  De var nemlig en del af det danske mindretal i Sydslesvig, og selv om de følte sig som danskere, var de tyske statsborgere ? og skulle dermed indgå i Hitlers erobringstogter.
  
  Endte i fangelejr
  I de følgende fire år blev han tre gange sendt til Østfronten ? første gang i forbindelse med erobringen af Moskva, anden gang som forberedelse til slaget ved Stalingrad og tredje gang i forbindelse med tyskernes tilbagetog gennem Ukraine. 
  De to første gange blev han såret ? og tredje gang blev han taget til fange og tilbragte mere end et år i fangelejr.
  